**מקבץ שאלות בנושא עקרונות הדמוקרטיה חלק א'**

**שלטון עם ובחירות, הכרעת רוב, פלורליזם, סובלנות הסכמיות**

1. במדינה דמוקרטית מסוימת, שיעור המצביעים במערכת הבחירות האחרונה היה נמוך במיוחד, בהשוואה לשיעור המצביעים הממוצע בבחירות קודמות. בעקבות זאת נערך דיון ציבורי בנושא. בדיון הוצע לחוקק חוק שיחייב את כל בעלי זכות הבחירה להצביע. מי שלא יצביע, יוטל עליו קנס.

* ציין והצג על איזה **עיקרון דמוקרטי** יוזמי ההצעה מעוניינים להגן. הסבר כיצד עיקרון דמוקרטי זה בא לידי ביטוי בקטע.
* ציין והצג איזו זכות תיפגע, אם תתקבל ההצעה. הסבר כיצד זכות זו באה לידי ביטוי בקטע.

1. הצג שני יתרונות לקיום משאל עם.
2. הצג יתרון אחד וחיסרון אחד לקיומו של משאל עם.
3. בבריטניה התנהל מספר חודשים, דיון בנושא חברותה של הממלכה הבריטית באיחוד האירופי. בעקבות כך, החליטה הממשלה לקיים משאל עם ולאפשר לציבור האזרחים לקבוע את עמדתם. החלטת האזרחים הייתה ברוב של 51% לעזוב את האיחוד האירופי. החלטה זו הייתה בניגוד לדעת הממשלה שתמכה בהישארות הממלכה באיחוד.

* ציין והצג מהו העיקרון הדמוקרטי שבא לידי ביטוי בביצוע משאל העם. הסבר כיצד עיקרון זה בא לידי ביטוי בקטע.
* ציין והצג את החיסרון של משאל עם, כפי שבא לידי ביטוי בקטע. הסבר כיצד חיסרון זה בא לידי ביטוי בקטע.

1. במדינת ישראל כל האזרחים זכאים להשתתף בבחירות לכנסת. כדי לממש את זכותם של בעלי מוגבלויות גופניות להשתתף בבחירות, החוק מאפשר למלווה להיכנס יחד איתם אל הקלפי. אחד מחברי הכנסת טען ש"נוכחות המלווים בזמן בחירת פתק ההצבעה, מאפשרת להם לדעת כיצד בוחר האדם שהם מלווים, וכך נפגע אחד התנאים ההכרחיים לקיום בחירות דמוקרטיות". לכן, לדבריו, "יש לחפש פתרון אחר, שיבטיח את מימוש זכותם להצביע, בלי לפגוע בתנאי היסוד של בחירות דמוקרטיות".

* ציין והצג את התנאי ההכרחי לקיום בחירות דמוקרטיות, שנפגע לדברי חבר הכנסת. הסבר כיצד תנאי זה בא לידי ביטוי בקטע.

1. שיטת הבחירות היחסית יכולה לסייע להפחתת מתחים שמקורם בשסעים בחברה. הסבר היגד זה.
2. הצג יתרון אחד וחיסרון אחד לשיטת הבחירות הארצית-יחסית-רשימתית.
3. בישראל פועלים כמה וכמה ארגוני עובדים שמטרתם לדאוג לזכויות העובדים. אחד המנהלים בארגון העובדים הגדול בישראל אמר בריאיון לעיתון שבגלל מספרם הגדול של הארגונים, הם אינם פועלים ביעילות. לכן הוא מציע לכל הארגונים להתאחד.

בתגובה לדברים אלו, אמר היושב ראש של אחד הארגונים הקטנים, כי ארגונו מתנגד לאיחוד כזה. לדבריו, "כל אחד מהארגונים פועל למען האינטרסים הייחודיים של העובדים החברים בו, ואם יתאחדו ארגונים אלו לארגון אחד, הם לא יוכלו לפעול להשגת האינטרסים שלהם.

* ציין והצג את העיקרון הדמוקרטי שבא לידי ביטוי בעמדת הארגון הקטן. הסבר כיצד עיקרון זה בא לידי ביטוי בקטע.

1. לכנס של אגודה העוסקת במחקר היסטורי, הוזמן חוקר שנוי במחלוקת. הזמנה זו עוררה כעס בקרב חברים רבים באגודה, והם קראו למארגני הכנס לבטל את הזמנת החוקר. בתגובה לקריאה זו, הודיעו מארגני הכנס שאחת ממטרותיו היא לחשוף את חברי האגודה לדעות שונות. לכן, אף על פי שהעמדות של החוקר חריגות ומנוגדות לדעות של מרבית חברי האגודה, הזמנתו לא תבוטל.

* ציין והצג את העיקרון הדמוקרטי שבא לידי ביטוי בדברי מארגני הכנס. הסבר כיצד עיקרון זה בא לידי ביטוי בקטע.

1. הצג שתי סיבות לכך, שסובלנות היא עיקרון חשוב במשטר דמוקרטי.
2. הצג כיצד עקרון ההסכמיות מוביל ליציבות שלטונית במדינה הדמוקרטית.
3. בעת האחרונה נערכו בחירות לנשיאות צרפת, והתמודדו בהן חמישה מועמדים מרכזיים. בתום יום הבחירות התברר כי איש מן המועמדים לא זכה במספר הקולות הדרוש כדי לנצח בהן. מאחר ששיטת הבחירות בצרפת מחייבת כי המנצח בבחירות יקבל יותר ממחצית הקולות, נערך סיבוב בחירות נוסף ובו התמודדו שני המועמדים שקיבלו את מספר הקולות הגבוה ביותר. רק בתום הסיבוב השני הוכרז על זכיית אחד המועמדים.

* ציין והצג את העיקרון הדמוקרטי שבא לידי ביטוי בשיטת הבחירות בצרפת. הסבר כיצד עיקרון זה בא לידי ביטוי בקטע.

1. בישיבת הממשלה נערך דיון בעניין תכנית לפיתוח כבישים, מהנגב והגליל אל מרכז הארץ. כמה מהשרים. שהשתתפו בדיון. התנגדו לתכנית בטענה שהיא יקרה מדי. בסיום הדיון נערכה הצבעה; תשעה- עשר שרים הצביעו בעד התכנית, ארבעה התנגדו ואחד נמנע.

* ציין והצג את העיקרון הדמוקרטי שבא לידי ביטוי בהליך לאישור התכנית בישיבת הממשלה. הסבר כיצד עיקרון זה בא לידי ביטוי בקטע.

1. לאחר סיום מערכת הבחירות, הטיל נשיא המדינה על אחד מחברי הכנסת להיות ראש הממשלה המיועד ולהקים קואליציה, בה ישתתפו לפחות 61 חברים. בשל העובדה שהמועמד לראשות הממשלה לא הצליח להקים קואליציה, החליטה הכנסת ברוב של 74 קולות בעד ו-45 קולות נגד - לפטר את הכנסת ולצאת לבחירות חדשות, וזאת רק חודשיים לאחר סיום מערכת הבחירות. אחד מחברי הכנסת אמר בעקבות האירוע כי "רוב מוחלט של הנציגים של העם בכנסת חושב שיש להחזיר את המנדט אל העם ולערוך בחירות מחדש".

* ציין והצג את העיקרון הדמוקרטי שבא לידי ביטוי בהחלטת הכנסת על פיזור הכנסת. הסבר כיצד עקרון זה בא לידי ביטוי בקטע.
* ציין והצג את העיקרון הדמוקרטי שבא לידי ביטוי בדברי חבר הכנסת. הסבר כיצד עיקרון זה בא לידי ביטוי בקטע.

1. הצג הבדל אחד בין פקודה בלתי חוקית לפקודה בלתי חוקית בעליל.
2. הצג שני הבדלים בין פקודה בלתי חוקית לפקודה בלתי חוקית בעליל.
3. בזמן שהתנהלה מערכת בחירות במדינה במזרח אירופה, שלחו פעילי זכויות אדם במדינה מכתב תלונה לפרלמנט האירופי. במכתב הם טענו שוועדת הבחירות המרכזית במדינה פוסלת את המועמדים של האופוזיציה ושהיא נתנה הוראה לכלי התקשורת לא לראיין מועמדים אלה. הפעילים ביקשו מהפרלמנט האירופי להכריז על היעדר דמוקרטיה במדינה עקב הפרת תנאים הכרחיים לקיום בחירות דמוקרטיות.

* ציין והצג תנאי אחד לקיום בחירות דמוקרטיות שאינו מתקיים במדינה זו, לטענת הפעילים. הסבר כיצד תנאי זה בא לידי ביטוי בקטע.

1. על פי התקנות באחת מהעיריות, הרחצה בים בלי מציל אסורה. כאשר לא היו מצילים באחד מחופי הים הגיעו פקחים עירוניים, ומתחו סרט סימון לאורך קו המים. הם הודיעו למבקרים כי אין לעבור את הסרט ולהיכנס לים, ומי שיפר את התקנות יחויב לשלם קנס כספי.

כמה מבקרים שהגיעו לחוף רצו להיכנס לים. לטענתם, הים הוא אזור פתוח, ואין למנוע מהם את הזכות להיכנס אליו אם זה רצונם.

1. ציין והצג את העיקרון הדמוקרטי שעל פיו פעלו הפקחים העירוניים. הסבר את תשובתך על פי הקטע.
2. ציין והצג את הזכות של המבקרים בחוף, שלטענתם עלולה להיפגע בגלל פעולת הפקחים. הסבר את תשובתך על פי הקטע.
3. במגרשי כדורגל נפוצה התופעה שבה אוהדים קוראים קריאות פוגעניות כלפי שחקנים. ההתאחדות לכדורגל החליטה לגבש תכנית למיגור (לחיסול) התופעה. בתכנית שגיבשה ההתאחדות מוצעות דרכי פעולה שונות: מפגשים בין אוהדים לשחקנים מקבוצות יריבות, קריאה מפורשת להימנע מגידופים במגרשי הכדורגל וביציעים, ופנייה למוסדות חינוך בבקשה להקצות שעות לימוד בנושא.

* ציין והצג את העיקרון הדמוקרטי שהנחה את ההתאחדות לכדורגל בגיבוש תכניתה. הסבר כיצד עיקרון זה בא לידי ביטוי בקטע.

1. ידוענים (סלבריטאים) ביקשו לתעד אירוע פרטי שלהם מן האוויר באמצעות רחפן נושא מצלמה. כדי לאפשר זאת הורתה רשות התעופה האזרחית לסגור את המרחב האווירי באזור שהתקיים בו האירוע ואסרה לטוס בו בזמן האירוע. לטענת הרשות, ההחלטה התקבלה על פי כללי התעופה האזרחית ועל פי הנהלים המחייבים אותה בנוגע לשימוש ברחפנים.

בעקבות ביקורת חריפה של אזרחים ואמצעי התקשורת, הורה שר התחבורה לרשות התעופה שלא לאשר את השימוש ברחפן באירוע, וביטל את ההוראה לסגור את המרחב האווירי במהלך האירוע. לדברי השר, אין לנהוג באירוע של ידוענים באופן שונה מהנהוג באירועים של אנשים אחרים.

1. ציין והצג את העיקרון שלפיו החליטה רשות התעופה האזרחית לסגור את המרחב האווירי. הסבר כיצד עיקרון זה בא לידי ביטוי בקטע.
2. ציין והצג מהי הזכות של האזרחים שעל פיה ביטל שר התחבורה את ההוראה של רשות התעופה האזרחית. הסבר כיצד זכות זו באה לידי ביטוי בקטע.
3. ביום הבחירות בישראל אדם עיוור או לקוי ראייה נאלץ להגיע לקלפי בליווי מלווה, וכשהוא נכנס אל מאחורי הפרגוד, עליו לומר למלווה שלו איזה פתק להכניס למעטפה. לאחרונה פנו עיוורים לחברי כנסת בבקשה שיפעלו להוסיף על פתקי ההצבעה כיתוב בכתב ברייל (כתב שעיוורים יכולים לקרוא), כדי שיוכלו לבחור ביחידות, בלי מלווה.

* ציין והצג את התנאי לבחירות שאינו מתממש כיום בנוגע לעיוורים ולקויי הראייה. הסבר כיצד תנאי זה בא לידי ביטוי בקטע.

1. משרד התחבורה בברזיל קבע הנחיות חדשות לנהגי מוניות. אחת ההנחיות אוסרת על נהגי מוניות לשוחח עם הנוסעים על ענייני כדורגל, משום שהעיסוק בכך מלהיב את הנוסעים, ולעתים מעורר מריבות אלימות בעת הנסיעה במונית. בהנחיה נקבע שנהג מונית שיעבור על האיסור יועמד לדין וישלם קנס.

נהגי המוניות התנגדו להנחיה זו. לטענתם, הם יתקשו למלא את ההנחיה משום שכדורגל הוא תחום העניין המרכזי שלהם, וחשוב להם לדון בו ולהציג את עמדתם בתחום זה.

1. ציין והצג את העיקרון הדמוקרטי הבא לידי ביטוי בהנחיה של משרד התחבורה בברזיל.

הסבר כיצד עיקרון זה בא לידי ביטוי בקטע.

1. ציין והצג את הזכות שנהגי המוניות התבססו עליה בהתנגדותם להנחיה. הסבר כיצד זכות זו באה לידי ביטוי בקטע.